Twee dood na polisieman en makkers glo roofFoto: SAPD Twee vermeende rowers is Vrydag in die vroeë oggendure in Durban ná ŉ jaagtog en skietgeveg met die polisie dood, terwyl vier ander verdagtes in hegtenis geneem is. Lt.kol. Thulani Zwane, woordvoerder van die polisie, het gesê ŉ groep rowers het omstreeks 01:30 op ŉ supermark in die stad se sakesentrum toegeslaan, waar hulle die veiligheidswagte wat aan diens was ontvoer en in die Isipingo-gebied afgelaai het. Die verdagtes het daarna teruggekeer, by die supermark ingebreek en ŉ kluis oopgesny. Hulle het met ŉ onbekende bedrag kontant op die vlug geslaan. Zwane het gesê die polisie het kort daarna die verdagtes se wit Toyota Etios in dieselfde gebied gewaar en dit agternagesit. “Die verdagtes het op die polisiebeamptes geskiet en die beamptes het teruggeskiet. Die bestuurder het beheer van die voertuig verloor en dit het omgeslaan,” het hy gesê. Twee van die verdagtes wat in hegtenis geneem is. Foto: SAPD Zwane het gesê twee verdagtes is dood in die voertuig aangetref, terwyl nog twee gewond was. Hulle is onder streng polisiebewaking na ŉ hospitaal geneem. Een van die verdagtes wat dood is, was ŉ polisiebeampte, wat lid was van die Durbanse blitspatrollie. Die polisie het ook op twee ongelisensieerde vuurwapens en elektriese ontstekers in die motor beslag gelê. “Terwyl die polisie op die toneel besig was, het hulle ŉ verdagte swart VW Polo gesien wat stadig verby die toneel gery het. Die voertuig is voorgekeer en ŉ ongelisensieerde vuurwapen, lugtydkoopbewyse en die bedrag kontant wat vermoedelik tydens die rooftog gesteel is, is in die motor gevind. Nog twee verdagtes is toe in hegtenis geneem,” het Zwane gesê. Al die verdagtes is tussen die ouderdomme van 30 en 35 jaar oud. Hulle sal eersdaags in die hof verskyn.